K. Sárközy, poslankyňa: (2009-03-10):
A bola by som rada, pani ministerka, a hlavne, vážení poslanci vládnej koalície, keby ste merali rovnakým metrom. Pred chvíľou, keď pri skrátenom legislatívnom konaní pán poslanec Brocka zašiel trošičku hlbšie, načrel tú problematiku z inej stránky, keď chcel hovoriť o skrátenom legislatívnom konaní, ste tu kričali a vystupovali, že to nepatrí k skráteniu. Pani ministerka, vaše záverečné slovo čo malo spoločné so skráteným legislatívnym konaním pri sociálnom poistení? Ste v Národnej rade, zatiaľ vaše zákony schvaľuje Národná rada. Samozrejme, máte teraz väčšinu, bez problémov schválite všetko, takže ten meter, keby bol rovnaký aj pre koaličných poslancov, aj pre opozičných. Som rada, že pán podpredseda na to upozornil. A teraz k meritu veci. No ja vás musím aj ľutovať, pani ministerka. Ja som to už viackrát povedala. Pretože od augusta 2006, ako ste nastúpili, ako ste prijali program tejto vlády, ste museli neskutočne veľa nocí rozmýšľať o tom, ako zničíte ten druhý pilier. Nedarí sa vám to, musím vám povedať. Robíte vrátnika, otvárate a zatvárate. Pozícia vrátnika všade je dôležitá vec, pretože do Národnej rady bez toho, aby vás nezastavil vrátnik, sa nedostanete. Vy robíte toho vrátnika pri druhom sporení. Ale toho šéfa tej ustanovizne robí niekto iný a ten človek sa volá Robert Fico, premiér tejto vlády. (Potlesk.) Robíte to, čo vám káže pán premiér. Či s tým súhlasíte, či s tým nesúhlasíte. Viď teraz posledne tri dni. Minulý týždeň ste prišli s návrhom, treba znížiť poplatky pre dôchodcovské správcovské spoločnosti. Ja osobne pri tomto pulpite som na to upozorňovala ixkrát. Áno, poďme o tom rokovať, bez problémov. Bez problémov sme otvorení na túto diskusiu. Zatiaľ to hovoríte, otvárate a zatvárate pilier, ale ešte ste nič nepredložili. Teraz je situácia iná, pretože minulý týždeň ste začali o tomto rozmýšľať. Prečo? Lebo vám horí strecha nad hlavou. Je pilier otvorený od 15. novembra, druhý pilier, druhýkrát a ešte zopárkrát bude. Tých 7 mld. korún, ktoré ste už rozdelili a prejedli, nie a nie dostať od tých ľudí. Posledné číslo je 6-tisíc. To je z minulého týždňa. Na to, aby ste naplnili ten váš pôvodný cieľ, váš, čo sa týka 30-tisíc, a ten iný cieľ, čo sa týka 150-tisíc, sa vám nejako nedarí. Ja viem, že na vás tlačí pán premiér, takže ja vás po tejto stránke preto ľutujem, je veľmi ťažké takto robiť tú ťažkú prácu, ktorú máte. Asi preto ste prišli minulý týždeň s číslami, s ktorými sa nestotožnilo ministerstvo financií. A, pani ministerka, vám nevadilo – ale určite vám nevadilo –, keď minulý týždeň na stretnutie s dôchodcovskými správcovskými spoločnosťami, ten zákon predkladáte vy, išiel pán premiér, pán minister financií a pán štátny tajomník Kažimír? Ministerka práce, ktorá je garantom druhého piliera, tam nebola. Vy ste prišli s číslami, ktoré behom dvoch hodín predložil iný, minister financií alebo ministerstvo financií. Nevedeli ste sa dohodnúť. Na moje najväčšie prekvapenie včera Národná banka Slovenska vydala uznesenie, všetci to poznáme, kde hovorí okrem iného o tom, že keď tento návrh zákona bude schválený v takejto podobe, tak to negarantuje možnosť pôsobenia dôchodcovských správcovských spoločností v takom počte na Slovensku, ako sú teraz, a negarantuje konkurenciu. A preto, aby som ja v budúcnosti alebo tí, ktorí sú v druhom pilieri, mohli rozmýšľať o tom, alebo tí, ktorí budú vstupovať, ktorú DSS si vybrať, tak nebudú mať na to možnosť. Minulý týždeň... A preto to predkladáte v skrátenom legislatívnom konaní, aby sa k tomu nemohla vyjadriť širšia verejnosť. Národná banka Slovenska má možnosť, vydala včera tlačovú správu, ale nemajú možnosť vyjadriť sa k tomu v medzirezortnom pripomienkovom konaní ostatní a nemôže sa k tomu vyjadriť širšia verejnosť. A preto hovorím, že vám ten druhý pilier robí nočnú moru, pretože už ste o tom druhom pilieri, pani ministerka, o tom, že na Slovensku demografická kríza nie je, hovorili od začiatku. Potom ste hovorili o tom vlani, keď boli tie výroky pána exriaditeľa Sociálnej poisťovne Bernátka, ktorý povedal, že si za to môžeme kúpiť elektroniku, vy ste vtedy povedali, že môžu sa tie peniaze vyplatiť do ruky, cash. Potom ste pred dvoma týždňami povedali, že ešte táto vláda nejde znárodňovať druhý pilier. Ešte nejde. No Chávez to tiež nechcel zo začiatku, trvalo mu to zopár rokov, no teraz sa mu to podarilo. No vám sa to zrejme nepodarí, lebo asi tu už toľko rokov nebudete. Pani ministerka, a mohla by som takto pokračovať. Teraz ste prišli, včera, s tým, alebo minulý týždeň, že sa z toho budú môcť platiť hypotéky. Takže bolo by dobré, bolo by dobré, keby ste sa už konečne dohodli. Vlani 25. februára som povedala, že 25. február bolo okrúhle výročie roku 1948 a 2008, znárodnite ten druhý pilier. Teraz okrúhle výročie nie je, tak povedzte, áno, toto je náš cieľ a plán, ale sa nám to nedarí. Tak teraz v skrátenom konaní predkladáte túto novelu. Pán poslanec Brocka to povedal, ja to len zopakujem, prvé dôchodky z druhého piliera sa budú vyplácať v roku 2020. Ako to súvisí s touto krízou? Nikto nevie, či ešte bude pokračovať, alebo nie, ale v tejto podobe hospodárstvo roku 2020 nebude vyzerať. Pani ministerka, už len na to, čo som tu počúvala, že aké odmeny si vyplácajú dôchodcovské správcovské spoločnosti. Súhlasíme, treba to znížiť, ale nie takýmto spôsobom. Ale keď hovoríme o tých poplatkoch, tak spomeňme aj tie poplatky v Sociálnej poisťovni, rezervný fond. Počas našej vlády rezervný fond Sociálnej poisťovne sa neustále znižoval. Od roku 2006 sa neustále zvyšuje. Teraz je 3,9 %. Koľko peňazí sa vypláca manažérom dôchodcovských správcovských spoločností? Pani ministerka, koľko prémií sa vypláca pre manažérov sociálnych podnikov, ktorí vytvorili pilotný projekt v minulom roku, tých osem sociálnych podnikov? Môžete si pozrieť noviny tento týždeň. Minulý mesiac na rokovaní Národnej rady ste povedali, že doteraz sa tam vytvorilo 86 pracovných miest, pretože sa tieto projekty rozbiehajú, nakupujú sa technológie, stroje, ja by som k tomu dodala, aj terénne vozidlá. Teraz sme sa dozvedeli, tento týždeň z médií, že manažérom sociálnych podnikov, kde je momentálne zamestnaných 86 nezamestnaných ľudí, sa vyplácajú stotisícové, ba polmiliónové odmeny. Tak povedzme rovno aj toto. Síce je to z Európskeho sociálneho fondu, akoby nás to nemalo zaujímať, ale tieto sociálne podniky, toho času ste nám vysvetľovali, že vznikli kvôli niečomu inému. My sme na túto problematiku upozorňovali. Takže ešte raz nakoniec zdôrazním to, čo som povedala, pani ministerka, pri tomto zákone a pri skrátenom legislatívnom konaní poslanci Strany maďarskej koalície nemajú problém, budeme hlasovať všetci, ktorí sú prítomní v sále z nášho klubu, proti. Ďakujem pekne. (Potlesk.)